钦定古今图书集成/理学汇编/文学典/第098卷 > 史鉴
## 钦定古今图书集成/理学汇编/文学典/第098卷 > 史鉴

按《明外史》本传：“鉴字明古，吴江人。学通群书，尤熟于
史。为文章纪事有法，诗不屑为近体。所居水竹幽茂，
亭馆纠连，客至陈古彝鼎法书名画，欣赏穷日。好著
古衣冠，曳履挥麈，翛然若仙。为人严正，凡所为无弗
依于礼者。颇究心当世务，河渠赋役之属悉穷其利
病。壮年上书县官，请除巫觋，正风俗。晚岁务清旷，筑”
小雅堂，方床曲几，晏坐终日，或累月不诣城郭，足迹
不逾百里外。然江、浙间人无不知有史明古者，郡县
守令亦皆礼下之。王恕巡抚江南，备礼延见，谘以世
务，深器之。同郡吴宽取为“石交。”年六十三，以弘治九
年卒。

按《列朝诗集》，鉴字明古，吴江人。吴文定公宽表其墓
曰：“吴江穆溪之上，有隐士曰史明古。”其志正而直，其
言确而厉。其学于书无所不读，而尤熟于史论，千载
事历历如见有刘道原之精。时事人言，得于闻见，往
往笔之成编。有洪容斋之博，为文纪事有法，诗不屑
为近体。冥搜苦索，欲追魏、晋而及之。家居水竹幽茂，
亭馆相通。客至，陈三代、秦、汉器物，及唐、宋以来书画
名品，相与鉴赏。好著古衣冠，曳履挥麈，望之者以为
列仙之儒也。明古少受知于徐武功，与文定及沈启
南为友。弘、正之间，吴中高士首推启南，次则明古。文
定表其墓，以为：“取之为友四十年于此，安得更有博
洽好学，执古信礼如斯人者？”而沛国刘凤序。吴中先
贤谓其善市名，或以为文定累。凤之耳食，持论不经，
皆此类也。明古居西村，人称“西村先生”，有《西村集》行
世。余从其后人辰伯得其全集而并录之。

按《苏州府志》：“鉴字明古，彬子。年十二，为四六近体，语
即惊人。既长，搜罗群籍，钱穀水利，无不通晓。一时命
使郡将以下，咸待以殊礼。不乐仕进，隐居穆溪之西。
鉴古貌丰髯，好著古衣冠，与人论事，辩说超卓，坐客
不能屈。常患巫觋惑众，上书县官，欲尽除之。为文纪
事有法，诗不屑为近体。家居有水竹之胜，尤好藏三”
代、秦、汉法物，唐宋书画。晚岁筑小雅堂，益务清旷，所
著《西村集》《小雅日抄》《疑礼纂》等书。

===黄云===按《列朝诗集》云：“字应龙，昆山人。由岁贡任瑞州府学
训导，致仕，卒年七十二。性度疏豁，议论慷慨，不为随
俗软美之态。家贫好学，博极群书，尤熟于典故。文宗
东坡，书法山谷，皆为时所重。有《丹岩集》十卷。”

按《苏州府志》云：“字应龙，昆山人。家贫力学，尝就藏书
家借录，卷帙甫毕，心口了然。凡刑名、钱谷、水利算数、
军旅仪制，无不究心。文宗坡老，书法山谷。弘治中，以
岁贡授瑞州训导，庭谒监司，耻之。外艰归，绝意仕进。
著有《丹岩集》。”